รายได้รัฐมีปัญหาเก็บต่ำเป้า3.66 หมื่นล้านบาท
การเก็บรายได้รัฐบาลวิกฤตเดือน พ.ค. เก็บต่ำกว่าเป้า 3.66 หมื่นล้านบาท ส่งผลให้รายได้รวม 8 เดือน สูงกว่าเป้าแค่พันล้านบาท
15 มิ.ย. 2555

การเก็บรายได้รัฐบาลวิกฤตเดือน พ.ค. เก็บต่ำกว่าเป้า 3.66 หมื่นล้านบาท ส่งผลให้รายได้รวม 8 เดือน สูงกว่าเป้าแค่พันล้านบาท
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เปิดเผยว่า เดือนพ.ค. 2555 รัฐบาลจัดเก็บรายได้สุทธิต่ำกว่าเป้าหมายเป็นเดือนแรกจำนวน 3.66 หมื่นล้านบาท เป็นผลจากเหตุการณ์อุทกภัยช่วงปลายปี 2554 ทำให้การชำระภาษีจากกำไรสุทธิรอบสิ้นปีบัญชี 2554 ต่ำกว่าประมาณการ
สาเหตุมาจาก กรมสรรพากรได้ขยายเวลากรณีการยื่นแบบและชำระภาษีผ่านอินเทอร์เน็ตออกไปอีก 8 วัน ทำให้การจัดเก็บได้ต่ำกว่าประมาณการ 2.64 หมื่นล้านบาท หรือ 14.1% และต่ำกว่าเดือนเดียวกันปีที่แล้ว 10.5% 
นอกจากนี้ รัฐวิสาหกิจนำส่งรายได้ต่ำกว่าประ มาณการ 1.09 หมื่นล้านบาท เนื่องจาก บริษัท ปตท. ได้นำส่งเงินปันผลประจำปี 2554 ไปแล้วเมื่อเดือนเมษายน 2555
ทั้งนี้ ส่งผลให้การเก็บรายได้ช่วง 8 เดือนแรกของปีงบประมาณ 2555 รัฐบาลยังสามารถจัดเก็บรายได้สุทธิสูงกว่าเป้าหมาย 1,910 ล้านบาท หรือ 0.1% ซึ่งเป็นผลกระทบจากอุทกภัยช่วงปลายปีที่ผ่านมาได้ส่งผลให้การชำระภาษีจากกำไรสุทธิของนิติบุคคล (ภ.ง.ด.50) และการขยายเวลาการปรับลดอัตราภาษีน้ำมันดีเซล ทำให้การจัดเก็บภาษีเงินได้นิติบุคคล ภาษีรถยนต์ และภาษีน้ำมันต่ำกว่าประมาณการ